F'artiklu li ġie ppubblikat illum fuq il-portal bl-Ingliż tal-Partit Laburista journal.mt l-eks Kunsillier u eks Kandidat tal-Partit Nazzjonalista Alan Abela Wadge qal illi kif inhuma l-affarijiet bħalissa Malta partit wieħed għandha b'saħħtu li lest imexxi l-pajjiż. Abela Wadge kien qed jalludi għall-Partit Laburista, f'artiklu li fih wissa lill-PN li jekk mhux se jirriġenera, se jkun qed jiddiżintegra. Abela Wadge sostna li hu dejjem ta parir lill-partit biex jingħaqad u jirriġenera u ma joqgħodx jgħix "fil-glorja tal-passat." "Mexxi 'l quddiem l-arloġġ bi 13-il sena, minn meta l-PN rebaħ bi ftit voti (1,500) u tinduna li ma nbidel xejn. Il-PN falla milli jirriġenera fuq tant livelli. Kapijiet ġew u marru, id-direzzjoni inbidlet xi ftit drabi, imma l-problemi ppersistew," qal Abela Wadge. Huwa sostna li fl-elezzjoni ġenerali li jmiss, ħlief għal dawk li jsejjaħ "ftit irtokki żgħar u kożmetiċi" il-PN se jmur bi prattikament l-istess nies, filwaqt li jisħaq illi l-Partit Laburista se jmur bi tmexxija u kandidati "differenti u aħjar" minn dik tal-2017. Huwa sostna li Bernard Grech, għal xi raġuni, ma ħax id-deċiżjonijiet iebsin li qal li se jieħu fil-konfront tal-Grupp Parlamentari u temm jappella biex il-PN jieqaf jinjora l-ġenerazzjoni żagħżugħa. "Irriġeneraw, inkella se tkomplu tiddiżintegraw," wissa Alan Abela Wadge.